Úradný vestník L 148 , 30/06/1972 S. 0013 - 0014

Fínske špeciálne vydanie: Kapitola 3 Zväzok 4 S. 0218

Dánske špeciálne vydanie: Série I Kapitola 1972(II) S. 0577

Švédske špeciálne vydanie: Kapitola 3 Zväzok 4 S. 0218

Anglické špeciálne vydanie: Série I Kapitola 1972(II) S. 0603

Grécke špeciálne vydanie: Kapitola 03 Zväzok 8 S. 0079

Španielske špeciálne vydanie: Kapitola 03 Zväzok 6 S. 0042

Portugalské špeciálne vydanie Kapitola 03 Zväzok 6 S. 0042



Nariadenie Komisie (EHS) č. 1351/72 z 28. júna 1972 o uznávaní organizácií výrobcov chmeľu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 1696/71 [1] z 26. júla 1971 o spoločnej organizácii trhu s chmeľom, najmä na jeho článok 7 (5), keďže podmienky uznania organizácií výrobcov alebo únie uznaných organizácií výrobcov chmeľu, ustanovené v článku 7 nariadenia (EHS) č. 1696/71, obsahujú okrem dôkazu ekonomicky životaschopnej činnosti aj uplatňovanie spoločných pravidiel výroby a prvého uvedenia na trh; keďže tieto podmienky sa musia presne stanoviť; keďže pre zabezpečenie určitej jednotnosti administratívneho postupu by sa mali ustanoviť podrobné pravidlá žiadania o uznanie, jeho udelenia a odobratia; keďže na začiatku každého roku by sa mal pre informovanie členských štátov a príslušných strán uverejniť zoznam organizácií a únií organizácií, ktoré boli v priebehu predchádzajúceho roku uznané, a organizácií a únií organizácií, ktorým bolo uznanie odobraté; keďže opatrenia ustanovené v tomto nariadení sú v súlade so stanoviskom Riadiaceho výboru pre chmeľ, PRIJALA TOTO NARIADENIE: Článok 1 1. Ak má organizácia výrobcov, ďalej len "organizácia", získať nárok na uznanie podľa článku 7 nariadenia (EHS) č. 1696/71, jej členmi musia byť výhradne výrobcovia chmeľu. 2. Spoločné pravidlá uvedené v článku 7 (3) a) nariadenia (EHS) č. 1696/71 sa musia ustanoviť písomne. Tieto pravidlá musia obsahovať aspoň: a) pokiaľ ide o výrobu: aa) používanie jednej alebo viacerých určených odrôd pri obnove plantáží alebo zakladaní nových plantáží; bb) dodržiavanie určitých metód pestovania a ochrany rastlín; cc) zber, sušenie a podľa potreby prípravu na predaj; b) pokiaľ ide o predaj, ustanovenia, ktorými sa riadi predaj na úrovni organizácie na jednej strane a na úrovni výrobcov na strane druhej, najmä pokiaľ ide o koncentráciu a podmienky dodávok. 3. "Prvé uvedenie na trh" znamená predaj chmeľu samotným výrobcom alebo v prípade organizácie výrobcov predaj chmeľu jej členmi do veľkoobchodu alebo používateľskému priemyslu. Článok 2 1. Ak má byť organizácia uznaná, musí obhospodarovať registrované plochy s rozlohou aspoň 60 hektárov a musí sa skladať aspoň zo siedmich výrobcov. 2. V súlade s postupom ustanoveným v článku 20 nariadenia (EHS) č. 1696/71 však môže byť členský štát oprávnený uznať na základe žiadosti organizáciu, ktorá obhospodaruje registrované plochy s rozlohou menšou než 60 hektárov, ak sa tieto plochy nachádzajú v uznanom produkčnom regióne s rozlohou plôch menšou než 100 hektárov. Článok 3 Každú žiadosť o uznanie musia sprevádzať tieto dokumenty a informácie: a) štatút; b) mená osôb oprávnených konať v mene organizácie; c) zoznam činností zdôvodňujúcich žiadosť o uznanie; d) dôkaz o tom, že sú dodržané ustanovenia článku 2. Článok 4 1. Členské štáty prijmú rozhodnutie o žiadosti o uznanie do troch mesiacov od jej prevzatia. 2. Uznanie sa organizácii odoberie, ak už nespĺňa podmienky ustanovené pre uznanie alebo ak sa uznanie zakladá na nesprávnych informáciách. Ak sa uznanie získalo alebo využívalo podvodným spôsobom, odoberie sa s retroaktívnym účinkom. 3. Členské štáty sú povinné vykonávať pravidelný dohľad, ktorým zabezpečia, aby uznané organizácie dodržiavali podmienky uznania. Článok 5 1. Ak sa má únia organizácií uznať, musí obhospodarovať registrované plochy s rozlohou aspoň 500 hektárov. 2. Ustanovenia tohto nariadenia platia aj pre únie organizácií s výnimkou článku 2. Článok 6 1. Keď členský štát udelí, odmietne alebo odoberie uznanie organizácii, je o tom povinný informovať Komisiu do dvoch mesiacov po oznámení rozhodnutia žiadateľovi a uviesť dôvody odmietnutia žiadosti o uznanie alebo odobratia uznania. 2. Komisia je povinná na začiatku každého roku zabezpečiť uverejnenie zoznamu organizácií alebo únií organizácií, ktoré boli uznané v priebehu predchádzajúceho roku, ako aj tých, ktorým bolo uznanie v priebehu toho istého obdobia odobraté, v Úradnom vestníku Európskych spoločenstiev. Článok 7 Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 28. júna 1972 Za Komisiu predseda S. L. Mansholt [1] Ú. v. ES L 175, 4.8.1971, s. 1. --------------------------------------------------